text: Politidirektør: Bør være lovkrav at huse indbrudssikres
  10 januar 2014 kl. 14.58
  Det skal være et lovkrav at sikre nye huse mod indbrud. Det mener politidirektøren i Syd- og Sønderjyllands Politi.
  Det skal blive sværere for tyvene at bryde ind i fremtidens huse. Derfor vil politidirektør Jørgen Meyer fra Syd- og Sønderjyllands Politi have politikerne til stille lovkrav om, at nye bygninger bliver indbrudsafvisende.
  - I Holland har man taget skridtet helt ud og stillet lovkrav i bygningsreglementet. Jeg tror, at sådan en regel kunne være en af vejene til at få knækket indbrudskurven, siger Jørgen Meyer i en pressemeddelelse.
  Det Kriminalpræventive Råd bakker op om Jørgen Meyers synspunkt i en pressemeddelelse fredag.
  